Aditya Hrdayam

Aditya Hrdayam (IAST: Āditya-hṛdaya) (Sanskrit: आदित्यहृदयम्,  lit. “hati atau intipati Aditya”) atau Aditya Hrdayam Stotram ialah sebuah himpunan nyanyian pujaan Hindu, atau Stotra yang didedikasikan kepada Aditya atau Surya (Dewa Matahari), yang terdapat dalam Yuddha Kanda (6.105) karya Ramayana Valmiki. Ia dibacakan oleh resi Agastya kepada Rama di medan perang sebelum pertempuran dengan raja rakshasa Ravana. Dalam himpunan ini, Agastya mengajarkan Rama cara memuja Aditya bagi memperoleh kekuatan untuk menewaskan musuh.Gopal, Madan (1990). K.S. Gautam (ed.). India through the ages. Publication Division, Ministry of Information and Broadcasting, Government of India. p. 62.

Kesusasteraan himpunan nyanyian pujaan Hindu atau Stotra adalah luas dan mendalam. Banyak daripada Stotra ini, sama ada berisi puji-pujian kepada Tuhan atau menghuraikan doktrin falsafah tertentu, sering digunakan untuk bacaan upacara, dianggap sebagai mantra (kata-kata dan ayat-ayat esoterik) yang mampu memenuhi hajat seseorang. Ramayana karya Valmiki, walaupun sebuah karya yang begitu besar, anehnya hanya mengandungi satu himpunan nyanyian sahaja, iaitu Aditya Hrdayam. Ini agak aneh kerana Mahabharata, dan teks-teks Purana lain, mengandungi banyak Stotra begini. 

 Asal-usul 
Selepas pusingan pertama pertempuran dengan Ravana, Rama berasa letih dan bimbang bagaimana dia mampu menewaskan musuh yang begitu hebat. Pada ketika itu, Agastya, seorang resi terkenal dari Vindhya, yang turut hadir menyaksikan pertempuran itu, tampil ke hadapan untuk mendedahkan satu rahsia yang dapat membantu Rama menewaskan Ravana serta menyempurnakan misinya. Rahsia itu ialah himpunan nyanyian Adityahrdaya yang, apabila dibacakan, dapat memberinya kekuatan untuk menghancurkan musuhnya. Setelah diajarkan rahsia ini oleh Agastya, Rama membacanya tiga kali, menjadi penuh dengan tenaga dan semangat, lalu mencapai kemenangan dengan mudah.Swami Harshananda, A Concise Encyclopaedia of Hinduism

 Struktur dan Kandungan 
Sama ada Adityahrdaya meliputi seluruh bab atau hanya sebahagian daripadanya (misalnya, sloka 6 hingga 21) merupakan perkara yang masih diperdebatkan. Sloka 1 hingga 5 menjadi mukadimah dan memuji Stotra ini. Sloka 6 hingga 21 menghuraikan Aditya atau Dewa Surya, nama-nama dan sifat-sifatnya. Sloka 22 hingga 25 menggambarkan kekuatannya dan memberikan phalashruti (faedah bacaan). Sloka 26 menyatakan viniyoga (cara dan tujuan bacaan). Sloka 27 hingga 31 melengkapkan naratif kisah tersebut.

Berikut adalah beberapa gelaran yang digunakan dalam himpunan ini untuk memuji Aditya: 

 Dia begitu bercahaya sehingga para dewa juga memujanya. Malah dia dianggap sebagai penjelmaan segala dewa termasuk Trimurti. 
 Dialah yang menzahirkan diri sebagai pemimpin di lapan penjuru. 
 Dia pencipta dan pemelihara dunia.
 Dia juga yang menghancurkan dunia pada akhir kitaran penciptaan. 
 Dia hadir dalam segala sesuatu yang diciptakan.

Bacaan Stotra ini dengan sempurna akan membebaskan seseorang daripada segala masalah dan penderitaan serta memenuhi hajat hatinya.

Setiap mantra mempunyai resi yang menerima wahyu, chanda (bentuk metrik puitis), dan devata (dewa yang ditujukan), yang perlu dipuja di awal bacaan upacara. Bagi Stotra ini (yang dianggap sebagai mantera), Agastya ialah resi, anustubh ialah chanda. Tentang devata, ada yang menyatakan Brahma yang bersemayam di matahari ialah dewa, manakala ada juga yang menganggap Rama sebagai Tuhan Tertinggi, penguasa dalaman matahari, ialah devanya. Viniyoga atau tujuannya adalah untuk memperoleh pengetahuan tertinggi atau kemenangan dalam semua bidang kehidupan.

Mana-mana hari Ahad yang bertepatan dengan Sankranti (pergerakan matahari dari satu zodiak ke zodiak lain) dipercayai sangat suci dan sesuai untuk bacaan himpunan ini. Mengulanginya sebanyak 108 kali di kuil Surya serta berpuasa pada malamnya dianggap akan memberikan pahala yang besar. 

 Lihat juga 

 Stotra
 Gayathri Mantra
 Vishnu Sahasranama

 Rujukan 
Kategori:Hinduisme
Kategori:Teks Sanskrit
Kategori:Muzik Hindu